CELEX: C2019/383/03
Language: bg
Date: 2019-10-16 00:00:00
Title: Решение на Общия съд от 16 октомври 2019 година за въвеждане на вътрешен механизъм за контрол на обработването на лични данни в рамките на съдебните функции на Общия съд

11.11.2019   
               
               
                  BG
               
               
                  Официален вестник на Европейския съюз
               
               
                  C 383/4
               
            
         РЕШЕНИЕ НА ОБЩИЯ СЪД
         от 16 октомври 2019 година
         за въвеждане на вътрешен механизъм за контрол на обработването на лични данни в рамките на съдебните функции на Общия съд
         (2019/C 383/03)
         ОБЩИЯТ СЪД,
         като взе предвид Договора за Европейския съюз, и по-специално член 19 от него,
         като има предвид, че съгласно член 8, параграф 1 от Хартата на основните права на Европейския съюз (наричана по-нататък „Хартата“) „[в]секи има право на защита на неговите лични данни“,
         като има предвид, че съгласно член 8, параграф 3 от Хартата „[с]пазването на […] правила[та в областта на защитата на личните данни] подлежи на контрол от независим орган“,
         като има предвид, че съгласно член 57, параграф 1, буква а) от Регламент (ЕС) 2018/1725 на Европейския парламент и на Съвета от 23 октомври 2018 година относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО надзорните задачи на Европейския надзорен орган по защита на данните не обхващат обработването на лични данни от Общия съд при упражняване на съдебните му функции,
         като има предвид, че що се отнася до надзора по отношение на подобно обработване, в съображение 74 от Регламент (ЕС) 2018/1725, като се позовава на член 8, параграф 3 от Хартата, законодателят на Съюза предлага да се установи независим надзор, например чрез вътрешен механизъм,
         ПРИЕ НАСТОЯЩОТО РЕШЕНИЕ:
         
            Член 1
            
               1.   Когато е сезиран от физическо лице с молба да вземе решение в качеството си на администратор на личните данни, обработвани от Общия съд в рамките на съдебните му функции, секретарят на Общия съд уведомява съответното лице за решението си в двумесечен срок от подаването на тази молба. Липсата на отговор при изтичане на този срок е равносилна на мълчаливо отхвърляне на молбата.
            
            
               2.   Срещу решението, което секретарят на Общия съд в качеството си на администратор на личните данни, обработвани от Общия съд в рамките на съдебните му функции, взема по молба по параграф 1 или по своя собствена инициатива, може да се подаде жалба пред комитета по член 2 (наричан по-нататък „комитетът“) при условията, предвидени в член 3.
            
         
         
            Член 2
            
               1.   Комитетът се състои от председател и двама членове, избрани измежду съдиите в Общия съд.
            
            
               2.   Председателят и членовете на комитета се определят от Общия съд по предложение на неговия председател за срока на мандата на последния.
            
            
               3.   По предложение на своя председател Общият съд определя и заместник-членове, които да заседават, когато един или повече членове на комитета са възпрепятствани да заседават в него. Заместник-членовете заместват възпрепятстваните членове при следване на протоколния ред.
            
            
               4.   При възпрепятстване на председателя на комитета последният се председателства от един от неговите титулярни или заместник-членове при следване на протоколния ред.
            
            
               5.   Събранията на комитета се свикват от неговия председател. Същият определя дневния ред на събранията и изготвя протокола за тях.
            
            
               6.   В работата си комитетът се подпомага от правния съветник по административните въпроси на Съда на Европейския съюз.
            
         
         
            Член 3
            
               1.   Жалбата се подава от физическото лице, до което се отнася решението по член 1, параграф 2, или от негов представител в двумесечен срок от уведомяването му за това решение или евентуално от датата, на която това лице е узнало за него.
            
            
               2.   Жалбата се подава на един от официалните езици на Европейския съюз.
            
         
         
            Член 4
            
               1.   Когато жалбата отговаря на условията по член 3, комитетът преценява отново фактическите и правните обстоятелства, довели до приемането на решението по член 1, параграф 2.
            
            
               2.   Комитетът може да изслуша всяко лице, чието изслушване намира за полезно.
            
            
               3.   Комитетът може да отмени и в този случай също така да измени, или да потвърди решението по член 1, параграф 2. По отношение на жалбоподателя решението на комитета заменя решението по член 1, параграф 2.
            
            
               4.   Комитетът уведомява жалбоподателя за решението си, което се постановява в четиримесечен срок от подаването на жалбата. При липса на изрично решение на комитета в този срок се приема, че същият е потвърдил мълчаливо решението по член 1, параграф 2.
            
            
               5.   С подаването от жалбоподателя на жалба по съдебен ред против решението по член 1, параграф 2 се прекратява правомощието на комитета да разглежда жалбата, с която е сезиран.
            
         
         
            Член 5
            Настоящото решение влиза в сила в деня на приемането му.
         
         
            Съставено в Люксембург на 16 октомври 2019 година.
            
               Секретар
               E. COULON
            
            
               Председател
               M. VAN DER WOUDE